सचिन की अनुपस्थिति से अधिक फर्क नहीं पड़ेगा : रोबिन  
अंगूठे की चोट के कारण मुंबई इंडियन्स के कप्तान सचिन का चैंपियंस लीग ट्वेंटी-20 में खेलना संदिग्ध है, लेकिन कोच रोबिन सिंह ने कहा कि सचिन की अनुपस्थिति का टीम को अधिक नुकसान नहीं होगा।
पैर के अंगूठे की चोट के कारण मुंबई इंडियन्स के कप्तान सचिन तेंदुलकर का चैंपियंस लीग ट्वेंटी-20 में खेलना संदिग्ध है, लेकिन कोच रोबिन सिंह ने कहा कि इस अनुभवी बल्लेबाज की अनुपस्थिति का भी टीम को अधिक नुकसान नहीं होगा।  रोबिन ने यह बताने से इनकार कर दिया कि तेंदुलकर 19 सितंबर से शुरू हो रही चैंपियंस लीग में खेलेंगे या नहीं। इंग्लैंड के निराशाजनक दौरे के दौरान तेंदुलकर की चोट उभर गई थी।  मुंबई इंडियन्स के कोच ने संवाददाताओं से कहा, हरभजन निश्चित तौर पर उपलब्ध रहेगा, लेकिन अगर सचिन उपलब्ध नहीं रहता है, तो इससे टीम पर काफी असर नहीं पड़ेगा और यह अन्य लोगों के लिए अपनी क्षमता साबित करने का मौका होगा। टीम की तैयारी के बारे में पूछने पर रोबिन ने कहा कि उनकी टीम की तैयारी काफी अच्छी है और यहां आने से पहले बेंगलुरु में टीम का शिविर लगाया गया था।